text: Mand røvede Fakta. Udbytte: En pakke smør
  02 november 2013 kl. 10.07
  Politiet efterlyser en mand, der stak af fra en Fakta-butik med en pakke smør under armen.
  Det startede som et lille tyveri, men endte som et røveri, da en mand i aftes stjal en pakke smør i Fakta i Vestergade i Vejle.
  Smørtyven blev opdaget af en butiksdetektiv, som forsøgte at tilbageholde manden.
  Det fik manden til at skubbe til butiksdetektiven og stikke af.
  Dermed er det ikke længere et tyveri, men i lovens forstand et røveri, siger vagtchef hos Sydøstjyllands Politi, Morten Vegger, til Dagens.dk.
  Gerningsmanden beskrives som dansker, omkring 25 år, 180-185 centimeter høj, muskuløs, solbrændt og med afbleget hår. Han var iført en rød Parkercoat.
  Ved du noget, hører politiet gerne fra dig på tlf. 114.
  